钦定古今图书集成/方舆汇编/职方典/第1170卷 > 《莫家河石闸记》程德良
## 钦定古今图书集成/方舆汇编/职方典/第1170卷 > 《莫家河石闸记》程德良

“水之有闸，以示泄也；闸之有石，以示久也。”云梦故泽
国之西南偏多山涨，间有峡流，并三吴、九江之波入
焉，盖其地最窳洼，而四十里之莫家河者，地尤窳洼，
且岸南岑岑独高，水一入毋论畦畛淼茫，而帻屋尤
若杯盂然。且岁时之浸，动以数月，苦浸之夫，动以数
百家。计必建闸时启泄之，而后鱼鳖之民，可必其生。
往者苦浸后，曾建水闸，然其质脆，其捍防不固，才经
风雨，少摧漰湃，过激已成枯朽，其如水何？而苦犹是
矣。岁大中丞梁公以治水有声，来抚吾楚，诸所便宜
裨人理者，罔不整饬，于是莫河之氓，咸罔不趋诉焉。
公曰：“是宜石乃可永久。”下于郡，郡下于县，而县之梅
公者，尤任事计永久者也。相度其地，“经纪其费，凡若
干乃成，而居旁诸家不得饱半菽，何能为敛箕费安
从出？”以报郡朱公，公曰：“余固虑之矣。余于汉东郡，若
太白楼，若兑粮仓，若理丝堤，若郭家闸，皆不动民间
一缗成之，而捐俸馀远泛商舟，以赈饥殍。若是闸费
不盈三十金，余可捐而成也。”梅公唯唯，以所捐召工
匠庀石材，起于岁之五月，成于岁之十有一月，凡戴
星沐雨，督视而不使少有勚倦者，皆身亲之也。闸成，
以属程生记其事。《记》曰：“此闸成，有三善焉，宁为可继
也？中丞公抚楚钜，则品吏士，绥宗藩，销猺人，盗寇出
没，而为半枯半浸之人，贻安枕席者，何止十百？而此
一闸亦不遗弹丸地。他可概矣。夫任事无钜细者，上
臣之”远谋也。今天下孰不绾一路，而事可创始，筑舍
难成者，每以惮费中止。若朱公捐俸成闸，能有几乎？
夫任事无吝啬者，廉能之永图也。乃卯酉簿号，栉沐
期会，而必以身亲经始，身亲落成，即百里内漭洋荒
芜之区，皆以早夜从事。夫任事无劳勚者，材官之杰
致也。今诸莫氏家尸祝而户龥，天矣，抑亦不諠此善
乎？昔公孙叔敖之芍陂，西门豹之漳渠，为地方计永
久都类此，史臣业记之，以垂万祀。愧牛马走不律，不
足传，后有倚相者起，当必纪之《郡国乘》云。先谨列姓
氏于石。